Nous Hugues, cuens palatins de Bourgoigne, et Alix, sa fame, faisons savoir à touz... que, se li mariaiges que nous avons pourpallez de Othenin, nostre ainnez fil, et de l’ainnée fille de Thiebaut, conte de Bart, vient à perfection, nous nous enloions et prometons que nous sumes tenuz, pour nostredit fil, que lidiz Othes ne demandera es hoirs le conte, nostre pere, que il a de ses autres fames et aura, outre les huit cenz livres que lidiz cuens de Bart prent ou puis de Salins, chescun an, pour le chalonge que lidiz cuens de Bart avoit oudit puis vers nostredit pere, lesquex huit cenz livres lidiz cuens de Bart a doné adit Othenin en mariaige avez sa fille. Et ce avons nous juré sus saints evangiles, pour ledit Othenin, à tenir fermement. Et por ce que lidiz Otes ne puisse aler contre la covenance dessusdite, nous enloions touz les biens et les possessions que adit Othenin puent et devoient venir de part nous, et sumes tenuz dou tenir et dou faire tenir par nostredit soirement. En tesmoin de laquel chose, nous, devantdiz Hugues et Alix, avons mis noz seaux en ces presentes lettres. Ce fut fait en l’an de Nostre Signour qui corroit par mil et CC et cinquante et ouit, ou mois de marz.